মুহম্মদ আল-মাহদী
মুহ়ম্মদ ʾইবনে হ়াসান আল-মাহদী (আরবি: مُحَمَّد ٱبْن ٱلْحَسَن ٱلْمَهْدِي, প্রতিবর্ণীকৃত: Muḥammad ibn al-Ḥasan al-Mahdiy; জন্ম আনু. ২৯ জুলাই ৮৬৯), যিনি হুজ্জতুল্লাহ (حُجَّة ٱللَّٰه), আল-ইমাম আল-মাহদী (ٱلْإِمَام ٱلْمَهْدِي), ইমাম আজ়-জ়মান (إِمَام ٱلزَّمَان), হুজ্জত ʾইবনে আল-হ়াসান (حُجَّة ٱبْن ٱلْحَسَن), মুহ়ম্মদ ʾইবনে আল-হ়াসান (مُحَمَّد ٱبْن ٱلْحَسَن) নামেও পরিচিত, হলেন দ্বাদশী শিয়া মুসলমানদের মতে তাদের সর্বশেষ ইমাম এবং প্রতীক্ষিত মাহদী, ইসলামি পরকালবিদ্যা অনুসারে যিনি ঈসা মসীহের সঙ্গে শেষ জমানায় আবির্ভূত হবেন এবং পৃথিবীতে ন্যায়বিচার ও বিশ্বশান্তি প্রতিষ্ঠা করবেন। দ্বাদশি শিয়ারা বিশ্বাস করে যে মুহ়ম্মদ আল-মাহদী ৮৬৯ খ্রিস্টাব্দের ২৯ জুলাই (১৫ শাবান ২৫৫ হিজরি) জন্মগ্রহণ করেন এবং তাঁর পিতা হাসান আল-আসকারীর হত্যাকাণ্ডের পর মাত্র ৫ বছর বয়সে ইমামত গ্রহণ করেন। তাঁর ইমামতের শুরুর দিকে তিনি তাঁর চারজন প্রতিনিধির সঙ্গে যোগাযোগ রক্ষা করতেন বলে ধারণা করা হয়। এই সময়কাল গৌণ অন্তর্ধান (ٱلْغَيْبَة ٱلصُّغْرَىٰ) হিসেবে পরিচিত যা ৮৭৩ থেকে ৯৪১ সাল পর্যন্ত স্থায়ী ছিল। ৯৪১ সালে তাঁর চতুর্থ প্রতিনিধি আবুল হাসান আলী ইবনে মুহম্মদ আল-সামাররীর মৃত্যুর কয়েকদিন পূর্বে তিনি তাঁর অনুসারীদের একটি চিঠি পাঠিয়েছিলেন বলে ধারণা করা হয়। আল-সামাররী মারফত পাঠানো সেই চিঠিতে তিনি তাঁর মুখ্য অন্তর্ধানের (ٱلْغَيْبَة ٱلْكُبْرَىٰ) আরম্ভ ঘোষণা করেন যে সময়টিতে মাহদী তাঁর অনুগামীদের সঙ্গে সরাসরি যোগাযো গ করবেন না, তবে তিনি তাদের বিশেষ কিছু গুণাবলি সম্পন্ন ধার্মিক যাজকদের অনুসরণ করার নির্দেশ দেন। অধিকাংশ সুন্নি মুসলমানেরা তাঁকে মাহদী হিসেবে অস্বীকার করে এবং বিশ্বাস করে যে মাহদী এখনও জন্মগ্রহণ করেননি। তারা বিশ্বাস করে যে মাহদী নবী মুহাম্মদের একজন বংশধর হবেন, তবে তাঁর প্রকৃত পরিচয় সম্পর্কে কেবল আল্লাহই ওয়াকিবহাল আছেন। মাহদীর সুস্পষ্ট বংশপরম্পরা ছাড়া সুন্নিরা মাহদীর উত্থান, কর্মকাণ্ড ও সর্বজনীন খিলাফত সংক্রান্ত অসংখ্য হাদিস গ্রহণ করে থাকে যা শিয়াদের নিকটও গ্রহণযোগ্য। সুন্নিদের মাহদী বিষয়ক বহু হাদীস কুতুব আল-সিত্তাহতে সংকলিত রয়েছে।